Candidatul PSD la funcția de președinte al Consiliului Județean Suceava, deputatul Gheorghe Șoldan, a informat, printr-un comunicat de presă, că împreună cu candidatul partidului la funcția de primar al Sucevei, Vasile Rîmbu, a fost, vineri și sâmbătă, în cartierele Zamca și Obcini ale municipiului reședință de județ pentru a discuta cu oamenii despre „schimbările care trebuie făcute în administrația locală și cea județeană”.
„Municipiul Suceava are nevoie de un primar precum Vasile Rîmbu, un om care a demonstrat ce înseamnă dedicarea și eficiența în perioada în care a fost manager al Spitalului Județean Suceava. Ne mândrim încă de atunci cu spitalul nostru, care astăzi este spital clinic și datorită lui Vasile Rîmbu”, a afirmat Gheorghe Șoldan.
Acesta a mai spus că dezvoltarea județului Suceava înseamnă dezvoltarea concomitentă a fiecărei localități în parte, iar în acest context a declarat că are încredere că Vasile Rîmbu și echipa lui „vor face municipiul Suceava bine”.